b"\n_START_ARTICLE_\nNiger (elv)\n_START_SECTION_\nNavnet\n_START_PARAGRAPH_\nNiger blir kalt Jeliba eller Joliba (\xc2\xabstor elv\xc2\xbb) p\xc3\xa5 manding, Orimiri eller Orimili (\xc2\xabstort vann\xc2\xbb) p\xc3\xa5 igbo, Egerew n-Igerewen (\xc2\xabelvenes elv\xc2\xbb) p\xc3\xa5 tuareg, Isa Ber (\xc2\xabstor elv\xc2\xbb) p\xc3\xa5 songhai, Kwara p\xc3\xa5 hausa og Oya p\xc3\xa5 joruba. Opprinnelsen til navnet Niger, som opprinnelig bare ble brukt om de midtre delene av elva, er uviss. Det mest sannsynlige er en endring, etter p\xc3\xa5virkning av det latinske niger \xc2\xabsvart\xc2\xbb, av tuareg-navnet egerew n-igerewen, som brukes langs den midtre delene av elva, rundt Timbuktu. Timbuktu var det s\xc3\xb8rlige endepunktet for den viktigste transsahariske handelsruten til det vestlige middelhavsomr\xc3\xa5det, og var dermed ogs\xc3\xa5 kilden til mesteparten av europeisk kunnskap om regionen p\xc3\xa5 den tid._NEWLINE_Europeiske middelalderkart brukte navnet Niger om de midtre delene av elva, i dagens Mali, men brukte navnet Quorra (Kworra) om de nedre delene, i dagens Nigeria, ettersom det ikke var kjent at dette var den samme elva. Da de europeiske kolonimaktene begynte \xc3\xa5 sende skip langs vestkysten av Afrika p\xc3\xa5 1500- og 1600-tallet ble Senegal-elva ofte ansett som munningen av Niger i havet. Nigerdeltaet, som munner ut i Atlanterhavet gjennom mangrovesumper og tusenvis av elvegreiner over en strekning p\xc3\xa5 rundt to hundre kilometer, ble bare ansett som v\xc3\xa5tmarker langs kysten. Det var f\xc3\xb8rst p\xc3\xa5 1700-tallet, etter at Mungo Park reiste ned Nigerelva og bes\xc3\xb8kte de store Sahel-rikene som eksistrert p\xc3\xa5 den tid, at europeerne identifiserte Nigers l\xc3\xb8p korrekt, og utvidet bruken av navnet til hele elvel\xc3\xb8pet._NEWLINE_De n\xc3\xa5v\xc3\xa6rende statene Nigeria og Niger har begge navn etter elva, og markerer konkurrerende nasjonale krav fra kolonimaktene i \xc2\xab\xc3\x98vre\xc2\xbb, \xc2\xabNedre\xc2\xbb og \xc2\xabMidtre\xc2\xbb del av Niger-bekkenet under Kappl\xc3\xb8pet om Afrika p\xc3\xa5 slutten av 1800-tallet.\n_START_SECTION_\nElvas l\xc3\xb8p\n_START_PARAGRAPH_\nNiger River er ei relativt klar elv, som bare f\xc3\xb8rer med seg en tiendedel s\xc3\xa5 mye sedimenter som Nilen, ettersom Nigers kildeomr\xc3\xa5der ligger i sv\xc3\xa6rt gamle bergarter som gir lite silt. I likhet med Nilen har Niger \xc3\xa5rlige flommer. De begynner i september, n\xc3\xa5r toppen i november og er over innen mai._NEWLINE_Et uvanlig trekk ved elva er dens innlandsdelta, kalt Massina, som ligger i den sentrale delen av Mali og dannes som f\xc3\xb8lge av at landskapet her er sv\xc3\xa6rt flatt og fallet i elva f\xc3\xb8lgelig er sv\xc3\xa6rt lite. Resultatet er et nettverk av elvegreiner, sumper og store innsj\xc3\xb8er. De sesongmessige flommene gj\xc3\xb8r deltaet sv\xc3\xa6rt produktivt b\xc3\xa5de for fiske og jordbruk. P\xc3\xa5 grunn av fordamping og infiltrasjon i grunnen mister elva nesten to tredjedeler av sin vannf\xc3\xb8ring i innlandsdeltaet mellom S\xc3\xa9gou og Timbuktu. Vannet fra sideelva Bani, som munner ut i deltaet ved Mopti, er ikke nok til \xc3\xa5 kompensere for dette. Det er estimert at elva i gjennomsnitt mister rundt 31\xc2\xa0km\xc2\xb3 vann per \xc3\xa5r i deltaet, men dette varierer betydelig fra \xc3\xa5r til \xc3\xa5r._NEWLINE_P\xc3\xa5 sitt l\xc3\xb8p s\xc3\xb8r\xc3\xb8stover fra Mali f\xc3\xa5r elva till\xc3\xb8p fra flere sideelver, men mister ogs\xc3\xa5 mer vann gjennom fordamping. Vannf\xc3\xb8ringen inn i Nigeria ble estimert til 25\xc2\xa0km\xc2\xb3/\xc3\xa5r f\xc3\xb8r 1980-tallet og til 13,5\xc2\xa0km\xc2\xb3/\xc3\xa5r under 1980-tallet. Den viktigste sideelva til Niger i Nigeria er Benue, som l\xc3\xb8per sammen med Niger ved Lokoja. Den totale vannf\xc3\xb8ringen fra sideelver i Nigeria er seks ganger h\xc3\xb8yere enn elvas vannf\xc3\xb8ring n\xc3\xa5r den renner inn i Nigeria, og vannf\xc3\xb8ringen n\xc3\xa6r munningen av elva er 177,0\xc2\xa0km\xc2\xb3/\xc3\xa5r f\xc3\xb8r 1980-tallet og 147,3\xc2\xa0km\xc2\xb3/\xc3\xa5r under 1980-tallet._NEWLINE_Niger har et av de mest uvanlige l\xc3\xb8pene av verdens store elver, og det boomerang-formede elvel\xc3\xb8pet forvirret europeiske geografer i to tusen \xc3\xa5r. Elvas kilder ligger bare 240\xc2\xa0km fra kysten av Atlanterhavet, men elva renner bort fra kysten og inn i Sahara, f\xc3\xb8r den svinger til h\xc3\xb8yre ved den gamle byen Timbuktu (Tombouctou) og setter kursen s\xc3\xb8r\xc3\xb8stover mot Guineagolfen._NEWLINE_Denne merkelige geografien ser ut til \xc3\xa5 ha blitt til fordi Niger egentlig er to forhistoriske elver som er blitt til en. Den \xc3\xb8vre Niger rant fra kildeomr\xc3\xa5dene til det n\xc3\xa5v\xc3\xa6rende Massina-deltaet, hvor den spredte seg ut i et da langt st\xc3\xb8rre endorheisk bekken. Den nedre Niger startet i Adrar des Ifoghas-h\xc3\xb8ydene og rant mot s\xc3\xb8r til Guineagolfen. En av nedre Nigers till\xc3\xb8pselver eroderte seg etterhvert bakover og fanget inn vannet fra innlandsbekkenet._NEWLINE_Den nordligste delen av elva, ved Timbuktu, er den n\xc3\xa6rmeste store elva og forekomsten av vann i denne delen av Sahara-\xc3\xb8rkenen. Omr\xc3\xa5det ble derfor et fokus for handelen over det vestlige Sahara, og senter for Sahel-konged\xc3\xb8mmene Mali og Gao.\n_START_SECTION_\nEuropeisk utforskning\n_START_PARAGRAPH_\nI antikken var europeeres kunnskaper om omr\xc3\xa5det bare litt bedre enn en fabel. En studie av klassiske skrifter om Saharas indre begynner med Ptolemaios, som nevner to elver i \xc3\xb8rkenen: \xc2\xabGir\xc2\xbb, og lengre s\xc3\xb8r \xc2\xabNi-Gir\xc2\xbb. Den f\xc3\xb8rste av disse har siden blitt identifisert som Wadi Ghir lengst nordvest i Tuat, langs grensa mellom dagens Marokko og Algerie. Dette er sannsynligvis s\xc3\xa5 langt som Ptolemaios ville hatt konsistente opptegnelser. Elva Ni-Ger var antagelig spekulasjon, men navnet ble v\xc3\xa6rende ved som navnet p\xc3\xa5 ei elv s\xc3\xb8r for den \xc2\xabkjente verden\xc2\xbb for Middelhavets sivilisasjoner. Sveton forteller om romere som reiste til \xc2\xabGer\xc2\xbb, men et hvilket som helst elvenavn avledet fra et berberspr\xc3\xa5k, hvor \xc2\xabgher\xc2\xbb betyr \xc2\xabelvel\xc3\xb8p\xc2\xbb, kan lett medf\xc3\xb8re sammenblanding og forvirring. Plinius knyttet sammen disse to elvene som ei lang elv som rant (via innsj\xc3\xb8er og underjordiske deler) inn i Nilen, ei oppfatning som, sammen med identifiseringen av elva Senegal som \xc2\xabGer\xc2\xbb, vedvarte i arabisk og europeisk kultur fram til 1800-tallet. Forbindelsen til Nilen ble ikke bare gjort fordi dette p\xc3\xa5 den tid var kjent som den store elva i \xc2\xabAethiopia\xc2\xbb (som alle land s\xc3\xb8r for \xc3\xb8rkenen ble kalt av klassiske skribenter), men fordi Nilen hadde flom hver sommer. I Europa og Vest-Asia ventes flommene om v\xc3\xa5ren, som f\xc3\xb8lge av sn\xc3\xb8smelting. Klassiske forfattere forklarte sommerflommer ved \xc3\xa5 regne ut tiden det tok for flomvann \xc3\xa5 renne ned ei elv, og kunne slik beregne hvor lang Nilen m\xc3\xa5tte v\xc3\xa6re for at vannet kunne renne fra et fjellomr\xc3\xa5de om v\xc3\xa5ren. Nilen syklus er imidlertid ikke basert p\xc3\xa5 sn\xc3\xb8smelting, men p\xc3\xa5 tropiske regnm\xc3\xb8nstre, noe som var ukjent i Middelhavets klassiske verden. Gjennom beskrivelsene til Leo Africanus og endog Ibn Battuta, til tross for at han bes\xc3\xb8kte elva, vedvarte myten om Nigers forbindelse til Nilen._NEWLINE_Det ble gjennomf\xc3\xb8rt mange mislykkede europeiske ekspedisjoner for \xc3\xa5 fastlegge elvas l\xc3\xb8p. I 1788 ble African Association dannet i England for \xc3\xa5 fremme utforskningen av Afrika i h\xc3\xa5p om \xc3\xa5 finne og kartlegge Niger, og i juni 1796 var den skotske utforskeren Mungo Park den f\xc3\xb8rste europeeren til \xc3\xa5 se elva. I sin reiseskildring Travels in the Interior of Africa, som ble utgitt i 1799, beskrev han elvas l\xc3\xb8p mellom Bamako og Silla i dagens Mali. P\xc3\xa5 sin andre ekspedisjon i 1805 seilte han langs Niger mellom Bamako og Bussa i Nordvest-Nigeria, hvor han omkom i 1806. F\xc3\xb8rst i 1830 oppdaget en ekspedisjon ledet av de engelske br\xc3\xb8drene Richard og John Lander Nigers l\xc3\xb8p helt til munningen. Nigers kilder ble oppdaget av europeiske forskere f\xc3\xb8rst i 1879, da av franskmannen Marius Moustier og sveitseren Josua Zweifel.\n_START_SECTION_\nForvaltning og utvikling\n_START_PARAGRAPH_\nVannf\xc3\xb8ringen i nedb\xc3\xb8rfeltet til Niger blir delvis regulert med demninger. I Mali blir S\xc3\xa9lingu\xc3\xa9demningen i elva Sankarani hovedsakelig brukt til kraftproduksjon, men ogs\xc3\xa5 i noen grad til irrigasjon. To avledningsdemninger, en ved Sotuba like nedstr\xc3\xb8ms fra Bamako, og en ved Markala, like nedstr\xc3\xb8ms fra S\xc3\xa9gou, brukes til \xc3\xa5 irrigere rundt 54 000 hektar. I Nigeria brukes Kainjidemningen og Jebbademningen til produksjon av vannkraft._NEWLINE_Vannressursene i Niger er under press p\xc3\xa5 grunn av \xc3\xb8kt uttak av vann til irrigasjon og p\xc3\xa5 grunn av p\xc3\xa5virkningen fra klimaendringer. Bygging av flere demninger til produksjon av vannkraft er enkelte steder underveis, og andre steder under planleggin, med henblikk p\xc3\xa5 \xc3\xa5 avhjelpe den kroniske mangelen p\xc3\xa5 elektrisk kraft i landene i Niger-bekkenet._NEWLINE_FAO ansl\xc3\xa5r irrigasjonspotesialet til alle landene i Niger-bekkenet til 2,8 millioner hektar. P\xc3\xa5 slutten av 1980-tallet var bare 0,93 millioner hektar under irrigasjon. Irrigasjonspotensialet ble estimert til 1,68 millioner hektar i Nigeria og 0,56 millioner hektar i Mali, mens arealet som faktisk ble irrigert var henholdsvis 0,67 og 0,19 millioner hektar.\n_START_SECTION_\nVanncharter for Nigerbekkenet\n_START_PARAGRAPH_\nMesteparten av investeringene er finansiert eller forventes \xc3\xa5 bli finansiert via internasjonal hjelp. Kandadji-demningen er for eksempel finansiert av Den islamske utviklingsbank, Afrikabanken og OPEC's utviklingsfond. Verdensbanken godkjente i juli 2007 et l\xc3\xa5n p\xc3\xa5 500 millioner USD for finansiering av prosjekter i bekkenet over en periode p\xc3\xa5 12 \xc3\xa5r. Finansiering vil bli tildelt i to faser. Den f\xc3\xb8rste kreditten p\xc3\xa5 185 millioner USD vil g\xc3\xa5 til Nigeria, Guinea, Benin, Mali og Niger, mens den andre investeringen p\xc3\xa5 315 millioner USD er beregnet \xc3\xa5 g\xc3\xa5 til Burkina Faso, Kamerun, Tsjad og Elfenbenskysten. Foruten \xc3\xa5 finansiere rehabilitering av demninger i Nigeria vil l\xc3\xa5net ogs\xc3\xa5 brukes til \xc2\xabb\xc3\xa6rekraftig forvaltning av utvalgte degraderte \xc3\xb8kosystemer og rehabilitering av sm\xc3\xa5skala vannrelatert infrastruktur\xc2\xbb.\n_START_SECTION_\nElvetransport og mudring\n_START_PARAGRAPH_\nI september 2009 begynte den nigerianske regjeringen mudring av Niger fra Baro til Warri, et prosjekt som vil fjerne silt fra flere hundre kilometer av elva, og som vil koste 36 milliarder naira. Form\xc3\xa5let med mudringen er \xc3\xa5 gj\xc3\xb8re det lettere \xc3\xa5 transportere gods til bosetninger som ligger langt fra Atlanterhavet. Prosjektet har tidligere v\xc3\xa6rt foresl\xc3\xa5tt og utsatt av tidligere regjeringer i 43 \xc3\xa5r._NEWLINE_Under en tale i Lokoja uttalte den nigerianske presidenten Umaru Yar'Adua at prosjektet ville f\xc3\xb8re til \xc2\xabat elva Niger ville bli seilbar hele \xc3\xa5ret\xc2\xbb og at han h\xc3\xa5pet at Nigeria innen 2020 ville ha blitt en av de tjue mest industrialiserte landene i verden. Den nigerianske transportministeren Alhaji Ibrahim Bio sa at hans departement ville jobbe for \xc3\xa5 sikre at prosjektet ville bli fullf\xc3\xb8rt innen den fastlagte timeplanen. Enkelte aktivister har imidlertid tidligere v\xc3\xa6rt i mot prosjektet, og hevder det kan ha negative effekter for landsbyboerne langs elva._NEWLINE_I april 2012 ble det kunngjort at mudringsprosjektet var fullf\xc3\xb8rt."